
Hazai burgonya S vírus (Potato virus S, PVS) izolátum komplett genomjának molekuláris vizsgálata és rokonsági viszonyainak feltérképezése

Magyarországon a burgonya S vírus (Potato virus S, PVS) kevéssé kutatott kórokozó és nem állnak rendelkezésre a vírusról hazai szekvencia adatok sem. Célul tűztük ki egy magyarországi vírusizolátum genetikai állományának klónozását, teljes nukleinsav szekvenciájának meghatározását és közzétételét a nemzetközi adatbázisban. A hazai izolátum nukleotid szekvenciáját összehasonlítottuk a nemzetközi adatbázisban található szekvenciákkal és elkészítettük a rokonsági kapcsolatokat tükröző filogenetikai törzsfákat, valamint a rekombinációs vizsgálatokat. A magyar PVS izolátum szekvenciájának közzététele az NCBI-ban folyamatban van. A magyar PVS izolátum (PVS HU) 8485 bp hosszúságú és 6 ORF-et tartalmaz. A PVSO törzsbe, azon belül a PVSO-1 genotípus csoportba tartozik. A teljes genomot vizsgálva a legközelebbi rokonságot két amerikai izolátummal mutatja. Izolátumunk 92,63% ill. 92,74%-os homológiát mutat az előbb említett két izolátum szekvenciáival, egyben ezek voltak filogenetikailag legközelebb a magyar izolátumhoz. A PVS HU 92,31%-os homológiát mutat a Leona izolátummal, 89,39%-os homológiát a Vltava izolátummal és csak 78,61%-ot a brazil izolátummal, ami 1828 nukleotid különbséget jelent a teljes genom összehasonlítását tekintve. Nukleotid szinten, az 5’ UTR-t tekintve a homológia 95% fölötti az európai és az észak-amerikai izolátumokkal, és csak 91,95%-ot a brazillal. Az ORF1-et tekintve rendkívül alacsony (76,9%) a homológia a brazil izolátummal, míg az európai és észak-amerikai izolátumokkal 90% körüli. Az ORF2 régióban a magyar izolátum az európai izolátumok közül csak a Leona-val mutat 90% fölötti hasonlóságot, és az ORF3-tól az ORF6-ig a Vltava-val is csak a brazil izolátumhoz hasonlóan alacsony szintű az egyezés, ami rekombinációs eseményre enged következtetni. A rekombinációs vizsgálatot elvégeztük az NCBI-ban megtalálható komplett genomokkal. A vizsgálatok során eltérő eredményeket kaptunk a rekombinációs esemény tekintetében. Abban az esetben, amikor a brazil izolátumot nem használtuk fel az analízishez, akkor a magyar izolátum részt vesz a Leona és a Vltava izolátum ORF1 régiójának rekombinációjában. A rekombinációs forró pontok ismerete nem csak a vírus evolúciója miatt fontos, hanem a vírus megbízható diagnosztizálása szempontjából is. További vizsgálatok elvégzését tervezzük a rekombinációs eredmények kibővítése céljából. Terveink között szerepel újabb magyar PVS izolátumok teljes illetve részleges nukleotid szekvenciájának meghatározása.



